Ons gaan ook erg verlang na die papierkoerant | Netwerk24
Deur Pierre Oosthuizen, Bloemfontein 29 Julie 2020 05:00
Oor prof. Hennie van Coller se Goeiemôre-rubriek "Die koerant in my oprit gaan ek baie mis" (28.07):
Nadat Volksblad weekoggende en Saterdae noukeurig deur elke lid van ons gesin bekyk, gelees, bestudeer, genotuleer en die belangrike dele uitgeknip is, word die waardevolle papierkoerant netjies in 'n kas gebêre vir die tweede lees.
Snaaks genoeg is daar altyd nog interessanthede wat met die tweede lees opduik.
In ons familie en huisgesin is koerantpapier ook nie net 'n bron van waardevolle inligting nie, maar ook die daaglikse vloerbedekking vir my dogtertjie se marmothok, die beskermende laag om breekbare items, die tydelik koesterende nessie van 'n groen avokadopeer, die absorberende oppervlak waarop sapperige groente en vrugte gedissekteer word, die vuuraansteker vir 'n kaggel- of braaivleisvuurtjie, die blinkpoetser vir huis- en voertuigruite, om maar enkele gebruike te noem.
Wat sal ons doen sonder koerantpapier?
Soos prof. Van Coller sal my familie en huisgesin ook met heimwee terugverlang na Volksblad op papier.